ເຮືອບິນສາຍການບິນຝຣັ່ງຫາຍສາບສູນທ່ີເບຣຊີລ
ຂ່າວອື່ນໆຕື່ມອີກ. ບໍລິສັດຜລິດລົດອະເມຣິກາປະກາດລົ້ມລະລາຍ; ປາກົດວ່າ ເກົາຫລີເໜືອອາດຈະທົດລອງລູກສອນໄຟຕື່ມອີກ; ກອງປະຊຸມອາຊຽນໄຂຂຶ້ນທ່ີເກົາຫລີໃຕ
ກອງທັບອາກາດເບຣຊິນ ກ່າວວ່າ ຕົນກຳລັງຊອກຫາເຮືອບິນໄອພົນໂດຍສານຂອງສາຍການບິນ Air France ລຳນຶ່ງທ່ີຫາຍສາບສູນໄປ ຢູ່ໄກຈາກຝັ່ງທະເລ ກ້ຳຕາເວັນອອກສຽງເໜືອຂອງ Brazil ອອກໄປປະມານ 300 ຫລັກ ໂຄສົກກອງທັບອາກາດ Brazil ກ່າວວ່າ ການຊອກຫາແລະຊ່ອຍກູ້ໄພໄດ້ເຣີ່ມຂຶ້ນໃນຕອນເຊົ້າວັນຈັນມື້ນີ້ ຫລັງຈາກເຮືອບິນໄອພົນໂດຍສານລຳນີ້ ບໍ່ໄດ້ທຳການຕິດຕໍ່ທາງວິທຍຸມາຕາມປົກ ກະຕິ ເຮືອບິນໂດຍສານ ຮຸ່ນ Airbus A-330 ທີ່ບັນທຸກຄົນໂດຍສານຫລາຍກວ່າ 216 ຄົນແລະລູກເຮືອອີກ 12 ຄົນ ກຳລັງບິນຈາກນະ ຄອນ Rio de Janeiro ໄປຍັງກຸງປາຣີ ຂ່າວທຳອິດກ່ຽວກັບການ ຫາຍສາບສູນຂອງເຮືອບິນລຳນີ້ ມີມາຈາກກຸງປາຣີ ປະມານຊົ່ວໂມງນື່ງ ຫລັງຈາກເຮືອບິນກາຍກຳນົດທ່ີຈະໄປລົງຈອດທ່ີສນາມບິນ Charles de Gaulle ຜູ້ພິພາກສາສານລົ້ມລະລາຍຂອງສະຫະຣັດແຫ່ງນຶ່ງໄດ້ອະນຸມັດເຫັນດີນຳການຂາຍຊັບສິນເກືອບວ່າທັງໝົດຂອງບໍລິສັດຜລິດລົດ Chrysler ຂອງສະຫະຣັດ ໃຫ້ຜູ້ຊື້ກຸ່ມນຶ່ງພາຍໃຕ້ການນຳພາຂອງບໍລິສັດຜລິດລົດ Fiat ຂອງອິຕາລີ ໃນວັນອາທິດວານນີ້ ໃນເວລາພຽງບໍ່ເທົ່າໃດຊົ່ວໂມງ ກ່ອນການຍື່ນຄຳຮ້ອງຂໍປະກາດລົ້ມລະລາຍຕໍ່ສານ ຂອງບໍລິສັດຜລິດລົດ General Motors ທ່ີຄາດວ່າຈະມີຂື້ນນັ້ນ ຊື່ງການເຄື່ອນໄຫວທີ່ ວ່ານີ້ ເປັນການແຜ້ວທາງໃຫ້ບໍລິສັດ Chrysler ສາມາດອອກຈາກການປົກປ້ອງການປະກາດລົ້ມລະລາຍໄດ້ ໃນເວລາອັນໄວໆນີ້ ໃນຂະນະດຽວກັນ ລາຍງານຂ່າວໃນສະຫະຣັດກ່າວວ່າ ບໍລິສັດ General Motors ຈະຍື່ນຄຳຮ້ອງຂໍປະກາດລົ້ມລະລາຍຕໍ່ສານໃນຕອນເຊົ້າວັນຈັນມື້ນີ້ ກ່ອນພວກຕລາດການເງິນໃນສະຫະຣັດໄຂຂຶ້ນທ່ີນະຄອນນີວຢອກ ບັນດາເຈົ້າໜ້າທ່ີບໍລິສັດ GM ແລະປະທານາທິບໍດີບາຣັກໂອບາມາ ມີໝາຍກຳນົດຈະຈັດກອງປະຊຸມຖະແຫລງຂ່າວ ຄົນລະເທື່ອໃນມື້ນີ້ ເພື່ອເວົ້າເຖິງເຣື່ອງອະນາຄົດຂອງບໍລິສັດ GM ແລະຄວາມພະຍາຍາມ ຂອງຣັຖບານ ເພື່ອຮັກສາບໍລິສັດ GM ໃຫ້ດຳເນີນທຸລະກິດຕໍ່ໄປ ສື່ມວນຊົນເກົາຫລີໃຕ້ ລາຍງານຂ່າວວ່າ ປາກົດວ່າເກົາຫລີເໜືອກຳລັງກະກຽມ ທ່ີຈະທຳການທົດລອງຍິງລູກສອນໄຟ ລະຍະຍາວລູກນື່ງ ຊຶ່ງ ລາຍງານຂ່າວໃນວັນຈັນມື້ນີ້ ອ້າງ ແຫລ່ງຂ່າວເຈົ້າໜ້າທ່ີເກົາຫລີໃຕ້ທ່ີບໍ່ແຈ້ງຊື່ໃຫ້ຊາບ ທີ່ເວົ້າວ່າ ເກົາຫລີເໜືອໄດ້ເຄື່ອນຍ້າຍລູກສອນໄຟ ລະຍະຍາວທ່ີທັນສໄມທ່ີສຸດຂອງຕົນ ທ່ີສາມາດຍິງໄປເຖິງຣັດ Alaska ຂອງສະຫະຣັດໄດ້ນັ້ນ ໄປຍັງຖານຍິງລູກສອນໄຟໃນຝັ່ງທະເລກ້ຳຕາເວັນຕົກຂອງຕົນ ແລະອາດສາມາດທຳການທົດລອງຍິງລູກສອນໄຟດັ່ງກ່າວ ໃນທ້າຍເດືອນນີ້ກໍເປັນໄດ້ ລາຍງານຂ່າວຍັງເວົ້າຕື່ມວ່າ ພຽງຢາງໄດ້ຫ້າມກຳປັ່ນ ບໍ່ໃຫ້ເຂົ້າໄປໃນ ເຂດນ້ຳ ນອກຝັ່ງທະເລກ້ຳຕາເວັນຕົກຂອງຕົນ ຕັ້ງແຕ່ດຽວນີ້ ໄປຈົນຮອດທ້າຍເດືອນກໍລະກົດ ຂ່າວນີ້ ມີຂື້ນໃນ ຂນະທີ່ຜູ້ຕາງໜ້າຂອງສະຫະຣັດກຸ່ມນຶ່ງກຳລັງຢູ່ໃນກຸງໂຕກຽວ ເພື່ອເຣ່ີມທຳການປຶກສາຫາລືກັນກັບເຈົ້າໜ້າທີ່ຣັຖບານໃນທົ່ວເອເຊັຍ ກ່ຽວກັບວ່າຈະຕອບໂຕ້ແນວໃດດີ ຕໍ່ການທົດລອງລູກສອນໄຟຄັ້ງຫລ້າສຸດຂອງເກົາຫລີເໜືອນັ້ນ ທ່ານ James Steinburg ຮອງຣັຖມນຕີການຕ່າງປະເທດສະຫະຣັດ ຊຶ່ງເປັນ ຜູ້ນຳພາຄນະຜູ້ຕາງໜ້າຂອງສະຫະຣັດ ກ່າວຕໍ່ບັນດານັກຂ່າວເວລາໄປຮອດກຸງໂຕກຽວໃນວັນອາທິດວານນີ້ວ່າ ທ່ານຄາດວ່າການໂອ້ລົມສົນທະນາກັນນີ້ ຈະໄດ້ຜົນແລະດຳເນີນໄປຢ່າງຂຸນຂ້ຽວ ປະທານາທິບໍດີ ຫລີມິອອງພັກແຫ່ງເກົາຫລີໃຕ້ ແລະບັນດາຜູ້ນຳຈາກ 10 ປະເທດສມາຊິກຂອງສມາຄົມອາຊຽນ ໄຂກອງປະຊຸມສຸດຍອດ ນັດພິເສດ ເປັນເວລາ 2 ມື້ ຂຶ້ນໃນວັນຈັນມື້ນີ້ ເພື່ອສລອງຄົບຮອບ 20 ປີແຫ່ງການຮ່ວມງານເປັນພາຄີກັນ ກອງປະຊຸມສຸດຍອດຄັ້ງນີ້ ມີຂຶ້ນ ທ່າມກາງຄວາມເຄັ່ງຕຶງທີ່ທະວີຂຶ້ນກັບເກົາຫລີເໜືອ ມີຕຳຫລວດ ປະມານ 5 ພັນຄົນ ເຝົ້າຍາມຢູ່ຕາມຖນົນຫົນທາງສາຍຕ່າງໆ ເທິງ ເກາະຕາກອາກາດ Jeju ຂອງເກົາຫລີໃຕ້ນັ້ນ ອົງການຂ່າວ Yonhap ຂອງເກົາຫລີໃຕ້ກ່າວວ່າ ເຮືອພິ ຄາດແລະເຮືອລາດຕາເວັນຫລາຍລຳ ໄດ້ຖືກສົ່ງໄປປະຕິບັດງານຢູ່ອ້ອມເກາະ ແລະທາງການໄດ້ຕິດຕັ້ງຖານຍິງປືນຕໍ່ຕ້ານລູກສອນໄຟ ແລະອຸບປະກອນຈັບການໂຈມຕີດ້ວຍອາວຸດເຄມີ ຢູ່ໃນຂົງເຂດໃກ້ໆກັບບ່ອນປະຊຸມນັ້ນ ຄາດວ່າກອງປະຊຸມສຸດຍອດຄັ້ງນີ້ຈະເພ່ັງ ເລັງໃສ່ຊ່ອງທາງຕ່າງໆເພື່ອຊຸກຍູ້ການຮ່ວມໄມ້ຮ່ວມມືລະຫວ່າງກັນ ແລະຈັດຕັ້ງແນວໂຮມຂຶ້ນເພື່ອ ຕໍ່ສູ້ກັບວິກິດການການເງິນຂອງໂລກນັ້ນ ຊາວ Kashmir ທ່ີໂກດແຄນນຳການເສັຍຊີວິດຂອງແມ່ຍິງ 2 ຄົນ ທ່ີ ມີການກ່າວຫາວ່າ ຕາຍຍ້ອນນ້ຳມືຂອງພວກທະຫານອິນເດັຍ ໄດ້ພາກັນຢຸດງານປະທ້ວງ ສົ່ງຜົນໃຫ້ຫລາຍໆຫົວເມືອງທີ່ສຳຄັນເປັນເປັ້ຍລ່ອຍຢູ່ໃນທົ່ວຂົງເຂດ Kashmir ຂອງອິນເດັຍ ການນັດຢຸດງານທົ່ວໄປໃນວັນຈັນມື້ນີ້ ທ່ີໄດ້ຮັບການໜຸນຫລັງຈາກພວກຫົວແບ່ງແຍກດິນແດນ ມີຂຶ້ນໃນຂະນະທ່ີກຳລັງຮັກສາຄວາມປອດໄພຂອງອິນເດັຍ ກະກຽມເພື່ອຮັບມືກັບການປະທ້ວງຢ່າງໂກດແຄ້ນຕື່ມອີກນັ້ນ ມີປະຊາຊົນຢ່າງໜ້ອຍ 50 ຄົນໄດ້ຮັບບາດເຈັບຈາກການປະທະກັນ ເປັນເວລາ 2 ມື້ ລະຫວ່າງພວກປະທ້ວງແລະຕຳຫລວດໃນເມືອງ Shopian ທີ່ຕັ້ງຢູ່ຫ່າງຈາກ Srinagar ເມືອງໃຫຍ່ຂອງແຄວ້ນ Kashmir 60 ຫລັກກິໂລແມັດ ແລະເປັນບ້ານເກີດເມືອງນອນຂອງຍິງສາວ 2 ຄົນນັ້ນ ຊຶ່ງທາງການໄດ້ພົບເຫັນສົບຂອງເຂົາເຈົ້າຢູ່ໃນຮ່ອງນ້ຳແຫ່ງນຶ່ງ ໃນວັນເສົາຜ່ານມານີ້ ຕຳຫລວດກ່າວວ່າ ເວລານີ້ເຂົາເຈົ້າກຳລັງທຳການສືບສວນຫາສາເຫດຂອງການຕາຍນີ້ຢູ່ ຊຶ່ງພວກປະທ້ວງພາກັນຖິ້ມໂທດໃສ່ພວກທະຫານອິນເດັຍທີ່ເຂົາເຈົ້າກ່າວຫາວ່າ ທຳການຂົ່ມຂືນຊຳເຣົາພວກແມ່ຍິງເຫລົ່ານີ້ ກ່ອນຈະຂ້າເຂົາເຈົ້າຖິ້ມນັ້ນ